
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

От Д-Р ЛОРИС МАНУЕЛЯН, ЗАМ.-КМЕТ „ЗДРАВЕОПАЗВАНЕ, СОЦИАЛНИ ДЕЙНОСТИ И СПОРТ“ НА ОБЩИНА БУРГАС

Относно: Присъединяване на Община Бургас към Националната кампания „Достъп до спорт в общините“ и приемане на проект на Декларация за достъп до спорт 


УВАЖАЕМИ ОБЩИНСКИ СЪВЕТНИЦИ,

 
По повод на 25 годишнината от създаването на „Спешъл Олимпикс България“,          на 6 ноември 2019 г. в Пресклуб „България“ (Национален стадион „Васил Левски“ – София) е проведена пресконференция, на която Спешъл Олимпикс България стартира трета вълна от глобалната кампания „Революцията е приобщаването“. 
Посочената глобална кампания има за цел да се намали дискриминацията и изключването на хора с интелектуални затруднения във всеки аспект на техния живот – от спорта и здравето до възможностите им в образованието и изграждането на лидерски способности. Инициативата има за цел да популяризира идеята, че всеки може да покаже своето съпричастие към развитието на организираното спортно движение на хората с интелектуални затруднения в България и създаването на позитивни обществени нагласи, благоприятстващи пълноценна социална реализация на тези наши сънародници, както и за утвърждаване на социалната мисия на българския спорт. 
В тази връзка «Спешъл Олимпикс България» отправя покана към новите общински съвети да приемат Декларацията за достъп до спорт и да се присъединят към Националната кампания „Достъп до спорт в общините“. Целта е до Световните летни игри на «Спешъл Олимпикс» Берлин'2023 година, да се разшири достъпа до спорт за хората с интелектуални затруднения във всяка българска община – всяка българска община ежегодно да организира или подкрепи поне едно състезание за атлети с интелектуални затруднения. Такава съвместна Декларация за достъпа до спорт е подписана между Спешъл Олимпикс България и „Атлетик фитнес“ ООД.
Чрез „Декларацията за достъпа до спорт“ местните власти и местните спортни организации ще изразят своята воля да бъдат естествената среда, която подкрепя атлетите с интелектуални затруднения да тренират целогодишно, да изявяват своите постижения и да споделят своите дарби и приятелства в местните общности. Кулминацията на кампанията е конференцията „Революцията е приобщаването“ – 25 ГОДИНИ СПЕШЪЛ ОЛИМПИКС БЪЛГАРИЯ на 5 декември 2019 в София.
Кампанията „Революцията е приобщаването“ се провежда и в рамките на 30 години от приемането на Конвенцията на ООН за правата на детето.
Имайки предвид краткия срок, свързан с присъединяването на Община Бургас към посочената кампания и приемането на проект на Декларация за достъп до спорт в защита на важни обществени интереси, моля на основание чл.60, ал.1 от Административнопроцесуалния кодекс, да се допусне предварително изпълнение на решението.
Предвид гореизложеното и на основаниe чл. 21, ал. 1, т. 23 и ал.2 от Закона за местното самоуправление и местната администрация, предлагам Общински съвет - Бургас да вземе следното:

РЕШЕНИЕ:

I. Дава съгласие Община Бургас да се присъедини към Националната кампания „Достъп до спорт в общините“ и приема проект на Декларация за достъп до спорт. 


II. На основание чл. 60, ал. 1 от Административнопроцесуалния кодекс, допуска предварително изпълнение на решението.

  Приложениe:
  Проект на Декларация за достъп до спорт и др.


С уважение,

Д-Р ЛОРИС МАНУЕЛЯН 
Зам.-кмет „Здравеопазване, социални дейности и спорт“

